La dansa africana de la Biennal de Lió es desplaça al Grec barceloní - paris-barcelona.com\nBLANDINE SOULAGE | La coreografia que Qudus Onikeku va preparar especialment per a la seva companyia i d’altres ballarins amateurs a la desfilada de la Biennal de Dansa de Lió 2021\nVICENÇ BATALLA. Àfrica no és només el país convidat aquesta temporada cultural a França, batejat com a Africa2020, sinó que també és el continent al voltant del qual gira el Festival Grec 2021 de Barcelona. De la Biennal de Dansa de Lió, que ha compartit alguns dels seus espectacles amb Les Nits de Fourvière, provenen fins a quatre peces que es veuran aquest estiu a l’amfiteatre de Montjuïc i al Mercat de les Flors: À un endroit du début, de Germaine Acogny; Re:Incarnation, de Qudus Onikeku; Wakatt, de Serge Aimé Coullibaly; i Transverse Orientation, del grec Dimitris Papaioannou; a més del concert de Fatoumata Diawara, que també va ser present a Lió.\nUn dels majors protagonistes del mes de juliol a Barcelona serà el nigerià Onikeku, amb tallers i trobades i que ens va meravellar amb el seu Re:Incarnation i l’energia que desprenien els seus ballarins i ballarines. Però a la Biennal també vam veure d’altres espectacles amb protagonistes africans que ens van hipnotitzar: Itmahrag, d’Olivier Dubois; Mal-Embriaguez Divina, de Marlene Monteiro Freitas. Les fronteres segueixen tancades a bona part del món i no només a causa de la Covid, si del que es tracta és de migrants que es juguen la vida travessant el Mediterrani, i totes aquestes obres i d’altres d’occidentals també en fan referència des de diferents angles. Crònica d’aquests espectacles, a una banda i altra de la riba.\nARXIU | El coreògraf nigerià Qudus Onikeku, protagonista amb Re-Incarnation el 2021 de la Biennal de Dansa de Lió i també del Grec de Barcelona\nQudus Onikeku va néixer a Lagos fa 37 anys, se’n va anar a estudiar circ a França i va tornar el 2014 per fundar el Qdance Center (actualment The People Center) i compartir la seva experiència amb d’altres acròbates, ballarins i artistes de tot tipus de disciplines de casa seva. El 2107, va ocupar el primer pavelló nigerià de la història a la Biennal de Venècia amb la seva videoinstal·lació Right Here, Right Now. I ara ha creat Re:Incarnation (al Mercat de les Flors el 6 i 7 de juliol), amb deu joves ballarins i ballarines de tot el país que no tenen formació clàssica però que, com diu ell, “tenen l’energia de la ciutat, el ‘groove’ de Lagos”. És a dir, una addictiva barreja de l’afro-beat que Felia Kuti va patentar als anys setanta i tots els ritmes actuals urbans i mundialitzats.\nI no és només una declaració d’intencions, sinó que la força, l’esperit i la gràcia d’aquests deu intèrprets es contagia des de l’escenari al públic, com vam poder comprovar al Radiant-Bellevue, de Caluire-et-Cuire, la segona setmana de juny. Es tracta de l’epopeia ballada dels iorubes, el poble entre Nigèria i tot el delta del riu Níger que l’esclavitud també va portar al Carib i al Brasil, i segons els quals tenim moltes vides i naixem, morim i ens reencarnem. Com la música i les danses antigues i modernes. A més, la coreografia s’acompanya de la música en directe d’Olatunde Obajeun, primer amb instruments tradicionals i després amb una guitarra elèctrica que progressa sobre bases ambientals digitals i entra en trànsit com ballarins i ballarines.\nOnikeku, que és artista associat del departament d’Arts, Migracions i Esperit Emprenedor de la Universitat de Florida, ha organitzat durant tres anys l’anomenat danceGATHERINGlagos. I, aquest any, amb el nom d’Afropolis 2021, ho expandeix geogràficament més enllà de Lagos sinó a Barcelona i Chicago. A la capital catalana, se celebra del 10 al 18 de juliol al Graner Fàbrica de Creació, on el 6 i 7 de juliol té lloc a més el taller Meeting Grounds (una iniciativa que es va encetar l’any passat a Sud-àfrica), en què ell és un dels professors convidats. Si algú vol saber què està passant en aquests moments en quant a dansa afrofuturista, ja coneix quina és la cita.\nMés afrofuturisme coreogràfic\nSOPHIE GARCIA | Els ballarins i ballarines de Wakatt, del burkinès Serge Aimé Coulibaly, que es mouen al ritme del directe del grup del flautista Magic Malik\nEl nigerià també va ser un dels coreògrafs de la tradicional desfilada de la Biennal, amb amateurs de la regió, que aquest any a causa de les restriccions de la pandèmia es va realitzar a porta tancada i només amb públic dels participants al gran amfiteatre gal·lo-romà de Lió (epicentre de Les Nits de Fourvière). La televisió pública regional en va fer un reportatge de més d’una hora. Que acaba amb un petit concert de Faoumata Diawara, una de les madrines de la desfilada juntament amb Germaine Acogny. Diawara (que actua al Teatre Grec el 5 de juliol) hi va interpretar amb tota la seva fúria el Sinnerman popularitzat per Nina Simone.\nL’altre coreògraf abanderat de l’afrofuturisme és el burkinès Serge Aimé Coullibaly. No vam poder veure Wakatt (que significa la nostra època i és al Teatre Grec el 22 i 23 de juliol), però sí el 2017 Kalakuta Republik al Festival d’Avinyó, una recreació lliure, política i musicalment, de la sala on Fela Kuti feia els seus cèlebres concerts (amb les cadires volant entre el públic com a l’espectacle, encara que en aquest cas únicament era entre els intèrprets).\nMICHEL CAVALCA | El solo de la senegalesa Germaine Acogny À un endroit du début, on es projecta la imatge del seu pare funcionari colonial\nCoullibaly, que viu entre Brusel·les i Bobo-Diolasso on com Onikeku ha creat el seu propi espai Ankata com a laboratori d’intercanvi d’experiències, s’acompanya a Wakatt del flautista francès Magic Malik i el seu grup en directe per aquesta peça sobre la por i les manipulacions de les nostres societats, però també sobre el desig i la bellesa, per a sis ballarins i quatre ballarines.\nL’anomenada mare de la dansa contemporània africana, la senegalesa nascuda a Benín Germaine Acogny, exposa a À un endroit du début (A un lloc del començament; el 28 i 29 de juny al Mercat de les Flors) la seva identitat desdoblada entre l’Àfrica i Europa (posseeix la nacionalitat francesa), però també familiar entre un pare il·lustrat funcionari del Senegal colonial i una àvia sacerdotessa ioruba. La direcció i dramatúrgia correspon al franco-alemany Mikäel Serre, que a partir d’una tradició atàvica africana que tenia per descobrir es va inspirar del personatge grec de Medea per fer de la història íntima d’Acogny una figura tan tràgica com d’emancipació femenina del continent. El resultat d’aquest solo, en què Acogny s’aproxima al teatre amb textos i imatges dels seus avant-passats i que es va crear el 2015, funciona a mitges. Però el plaer de veure-la als seus 77 anys, després d’haver estat precursora amb Maurice Béjart i haver obert la via a noves generacions d’artistes des de les seves escoles al Senegal, és un plaer i un regal.\nTragèdies gregues i egípcies sobre l’abisme\nJULIEN MOMMERT | La intèrpret de Transverse Orientation, de Dimitris Papaioannou, adoptant la figura de la verge cristiana\nLes tragèdies i els mites grecs és consubstancial del treball de Dimitris Papaioannou, que al Teatre Nacional Popular de Villeurbanne va fer l’estrena mundial de Transverse orientation (al Mercat de les Flors de l’11 al 14 de juliol). Continuant amb el seu joc de cossos nus entrellaçats i figures oníriques del seu anterior The Great Tammer vist el 2017 a Avinyó i programat al Grec, encara que aquesta vegada a plena llum i sense l’obscuritat, el seu nou espectacle juga amb els cicles històrics de creació i destrucció de les civilitzacions.\nEls set ballarins són intercanviables con a un únic personatge masculí i la ballarina és una dona amb múltiples cares de les heroïnes d’aquesta odissea. Enmig, apareix la figura del toro com a arquetip del poder masculí en la cultura mediterrània des dels seus orígens a Creta i que la figura femenina contraposa. Encara que potser el moment més impactant és quan al final els intèrprets desmunten tot el terra de l’escenari envaït per l’aigua en una doble metàfora d’una Grècia disseminada en multitud d’illes i les crisis climàtica i de la immigració al qual està sotmès a hores d’ara el Mare Nostrum.\nBLANDINE SOULAGE | El clímax d’Itmahrag, d’Olivier Dubois, amb ballarins i rapers egipcis entregats al so del mahraganat\nDe les convulsions de l’arc mediterrani en dona bona fe el que ocorre a Egipte, amb una població juvenil que va fer la revolució a principis de la dècada passada per tornar-se a trobar amb una dictadura de generales, previ pas per un govern islamista. Però als carrers i a tota la vida social n’ha quedat el mahraganat, una música saturada barreja de rap i electrònica a mode de hardcore del malestar i vitalitat d’aquesta joventut. D’això va Itmahrag, una disbauxa amb quatre ballarins i tres rapers dirigit pel francès Olivier Dubois (excel·lent d’intensitat ja el 2016 amb Auguri) que es passa la meitat del temps al Caire. En col·laboració amb el centre d’arts B’sarya d’Alexandria, Dubois ha estat capaç de traslladar aquest entorn sobre un escenari a mig camí d’una performance i un concert i un passatge sideral de vint minuts on no hi ha treva per a l’oïda. Un veritable cop de puny sanador.\nPETER HONNEMANN | El tribunal de la maldat en tres nivells de Mal-Embriaguez Divina, l’obra de Marlene Monteiro Freitas\nL’altra bufetada a l’audiència va ser Mal-Embriaguez divina, de la capverdiana Marlène Montero Freitas, que no té manies en utilitzar aquells recursos que poden ser considerats de mal gust segons les convencions però que, de fet, aconsegueixen portar un grau més enllà el llenguatge corporal i expressiu. Establerta a Lisboa i amb contactes amb d’altres figures heterodoxes franceses com François Chaignaud, Montero Freitas reflexiona sobre el mal a les societats contemporànies que sacrifiquen llibertat per seguretat davant l’altre que espanta. I ho fa amb nou intèrprets (una d’elles, una noia sense cames que es desplaça amb una agilitat esbalaïdora) que tant en moviment com en paraula (només hi ha onomatopeies) semblen estar presos d’un estat catatònic. Asseguts en una tribuna de tres nivells com a jutges d’un tribunal que castiga i condemna totes les formes no reglades, per allà hi passen totes les Inquisicions de la història i, fins i tot, una sarcàstica audició del Llac dels cignes que perverteix definitivament el concepte clàssic de la dansa. Una veritable sacsejada a les bones formes.\nCirc, músiques urbanes i a capel·la\nA Les Nits de Fourvière, hi ha un altre espectacle africà al juliol que creua dansa i circ FIQ! (Desperta’t), amb el Grup Acrobàtic de Tànger i direcció de la francesa Maroussa Diaz Verbèke, i que arriba abans al Teatre Grec el 9 i 10 de juliol. Una quinzena de joves de tot el Marroc construeixen tot tipus de figures acrobàtiques recorrent tant a les piràmides tradicionals com a les noves eines de la cultura urbana, ajudant-se de Dj Key i de l’imaginari pop del fotògraf Hassan Hajjaj.\nDes d’un punt de vista més clàssic, el serbi-hongarès Josef Nadj que és un referent a França des de fa anys d’una dansa contemporània despullada i sòbria va presentar a Fourvière Omma, amb vuit ballarins de Mali, Senegal, Costa d’Ivori, Burkina Faso, Congo-Brazzaville i la República Democràtica del Congo. Com alter egos de Nadj, amb la seva característica americana i pantalons negres, a mesura que avança l’obra a base de ritmes jazzístics i silencis cadascun d’ells va agafant el seu propi protagonisme alhora que manté la solidaritat amb el grup. Potser no sorprèn i, de vegades els ballarins semblen massa continguts, però la peça no està exempta de moments de gran bellesa.\nVICENÇ BATALLA | El músic Rone de fons amb els ballarins i ballarines de Room With A View, coreografiat per (LA)Horde, a Les Nuits de Fourvière i la Biennal de Dansa de Lió 2021\nEls que no van poder venir van ser els membres del cor sud-africà Phuphuma Love Minus, que preserven els cants rurals dels zulús en la seva emigració als suburbis, però els vam poder veure i escoltar a través del vídeo gravat per acompanyar l’espectacle d’obertura a Fourvière i de la Biennal Alarm cloks, de la cantant Camille coreografiat per Robyn Orlin. La sud-africana li va preparar a la artista francesa, en una versió en gran format respecte a l’estrena a Ginebra al setembre passat, un elegant dispositiu amb material reciclat com a vestimenta i primers plans projectats sobre la pantalla a partir de diferents càmeres perquè Camille desplegués tot el seu encant personal i vocal amb cançons a capel·la. L’u de juny, va ser el primer gran espectacle a França després de gaire bé set mesos amb la cultura tancada.\nUna altra de les vetllades especials a l’amfiteatre gal·lo romà va ser la intensa posada en escena de l’electrònica ambiental i frenètica alhora de Rone per part del col·lectiu (LA)Horde a Room With A View, que havia quedat interrompuda a París al març de l’any passat. Els intèrprets del Ballet Nacional de Marsella es deixen anar fins al clímax final posseïts pel directe de Rone, cosa que feia que el públic s’hagués de reprimir per no aixecar-se del seu seient i posar-se també a ballar.\nEn aquesta línia, emocionant va ser l’homenatge de les ballarines del All 4 House per al seu director Ousmane Sy, desaparegut sobtadament al desembre passat als 45 anys, en la representació de Queen Blood. Pensat com a una oda a totes les feminitats, el parisenc d’origen malià Sy hi desenvolupava els seus interessos per la música house i el ball freestyle tal com ell l’havia practicat en la seva joventut. L’espectacle té un moment força sensible quan se sent el cant d’una veu, diríem un altre cop de Nina Simone, i que serveix d’introspecció per a les ballarines.\nSomnis de futur i somnis trencats\nARXIU | La performance Spiritual Boy Friends de la catalana Núria Guiu, present al Focus Danse Europe\nTrencant potser amb tota la negritud de l’article, i fins i tot amb els referents més clàssics del seu compatriota Papaioannou, Euripides Laskaridis continua endinsant-se amb Elenit en la vessant més corrosiva i políticament incorrecta del somni europeu trencat a Grècia. Ampliant de solos o duos a troupe les seves performances en què ell és el clown major amb el seu personatge transgènere amb una veu distorsionada, tot l’enfilall d’altres personatges inversemblants i llenguatge mímic que pul·lulen a l’escenari li serveix en aquest cas per denunciar el ciment Elenit que durant quaranta anys es va utilitzar per construir les cases al seu país i que s’ha revelat d’alta toxicitat pel seu amiant.\nLa Biennal també va viure una atapeïda programació a la batejada com a Experiència Fagor, a les antigues i enormes naus d’aquesta fàbrica, on s’hi podien trobar instal·lacions de testimonis de la joventut de la regió sobre què esperen del seu futur o directament una peça Entropic Now, de Christophe Haleb, creada especialment per a una colla d’estudiants d’institut que es barrejaven desinhibits entre els assistents.\nI al centre artístic de Les Subs s’hi va celebrar una nova edició professional del Focus Danse a nivell europeu. Allà vam poder veure el solo gens ortodox de la catalana Núria Guiu Spiritual Boy Friends. Ens anunciaven una evocació sobre el ioga en l’època de les xarxes socials i hi ha al·lusions iròniques sobre els beneficis d’aquesta pràctica a distància, però sobretot el que destaca de la seva performance és l’ús d’imatges d’actualitat de tot tipus (inclòs Carles Puigdemont) i el ball a ritme de reggaeton que exhibeix Guiu normalitzant un nou estil en la dansa contemporània sense treure-li tota la seva càrrega eròtica.\nAl Subs, s’hi van exhibir alhora els cinc solos de Danse encore, amb membres del Ballet de l’Òpera de Lió. Entre ells, el també sorprenent Love del valencià Marcos Morau (La Veronal), amb Paul Vezin. Un solo que es converteix en duo amb una enigmàtica caixa de cartró. Però reservem per a un altre article properament sobre el Festival d’Avinyó el que ens va dir aquell dia Morau, que tancarà el certamen de teatre de la Provença amb Sonoma. I on la madrilenya Angélica Liddell hi estrenarà Liebestod (al Teatre Lliure, dins el Grec, del 23 al 25 de juliol).\nPoesia dels ravals i la negritud\nBLANDINE SOULAGE | La maliana Fatoumata Diawara, entregada al seu concert de la desfilada de la Biennal de Dansa de Lió, abans del seu pas pel Grec de Barcelona\nPer tancar totes aquestes cites lioneses, i dins Les Nits de Fourvière amb un espectacle en què també s’hi barreja la dansa i el circ, és encomiable l’esforç que fan totes les parts per dur a terme l’opera María de Buenos Aires, l’única que va compondre Astor Piazzola i l’única que s’ha fet mai en el tango. La porta en escena la companyia australiana Circa de Yaron Lifschitz (que ja està acostumat a coreografiar Xostakóvitx o Stravinsky), la interpreta l’Orquestra Nacional d’Alvèrnia, dirigida pel valencià Roberto Forés Veses, l’acompanya el lionès Ensemble Negracha, amb el bandoneonista William Sabatier, i la canten la canadenca Wallis Giunta i el baríton texà Luis Alejandro Orozco. La història amb llibret d’Horacio Ferrer és força espessa, amb les anades i vingudes de l’ombra de María pels ravals de Buenos Aires (els subtítols per al públic francès semblaven més aviat un treball iconogràfic que efectiu per comprendre la trama), però els acròbates de Circa i dues ballarines de l’Òpera de Lió ho situen en una estètica contemporània i vertiginosa, mentre que la veu en lunfardo d’Orozco és de les que es gaudeixen.\nSi el nostre punt final és el Festival Grec, aquest es va obrir amb la peça Carrer Robadors (27-29 de juny), versió en català de la novel·la Rue de voleurs del francès d’adopció barcelonina Mathias Enard. Tota una declaració de principis amb aquesta epopeia d’un marroquí de Tànger decebut pel rumb de les primaveres àrabs i que acaba aterrant a Barcelona enmig del moviment dels indignats. La dirigeix Julio Manrique i, de moment, ja té continuïtat de l’1 al 7 de setembre a la mateixa ciutat al teatre Romea.\nAquest viatge africà del Grec passa per Tànger, Dakar, Lagos, Kinshasa, Luanda, Windhoek i Ciutat del Cap. Amb espectacles i concert que hem comentat i d’altres com Trio da Kali, Dear Winnie (Jr.cE.sA.r, KVS & NNT), Samsó (Brett Bailey), Annobón (Andrea Bel & Recaredo Silebo Boturu), 2 de noviembre, el quitador de miedos (Cía. Aïda Colmenero Dïaz), Broken Chord (Cor Jove de l’Orfeó Català & Gregory Maqoma) o Parole Due (Odile Sankara).\nI potser la millor forma d’acabar és recollir els versos que s’inclouen al catàleg aquest any del Grec, un fragment de Nit de Siné del poeta i ex president senegalès Léopold Sedar Senghor (publicat originalment el 1945 al recull Chants d’ombre): “Com arriba a bressolar-nos, el silenci ritmat. Escoltem-ne el cant, escoltem com batega la nostra sang fosca, escoltem com batega el pols profund d’Àfrica en la boira dels pobles perduts”.


Alpicat i Lleida cada dia més a prop - Teleponent\nInici Infraestructures Alpicat i Lleida cada dia més a prop\nAlpicat i Lleida cada dia més a prop\nTerritori amplia les freqüències entre Alpicat i Lleida a partir del 25 de juny i permetrà disposar d'un bus cada hora en els dos sentits\nLa nova línia de bus exprés e4 entre Alpicat i Lleida, que entrarà en servei el 25 de juny, incrementarà les prestacions i les freqüències de la línia actual que enllaça ambdues ciutats, ja que permetrà disposar d’un bus cada hora en els dos sentits.\nEs tracta de la quarta línia de la xarxa exprés.cat que implanta Territori i Sostenibilitat a la demarcació de Lleida, després de les que uneixen la capital del Segrià amb Cervera, Alfarràs i Alcarràs, i la número 40 del conjunt Catalunya. Encara no hi ha data per a les dues pendents (les Borges Blanques-Lleida i Almacelles-Lleida) tot i que el Govern té avançada la redacció del projecte de la futura xarxa de Rodalies de Lleida en el marc del qual es plantejaran mesures per millorar la connectivitat entre aquestes ciutats.\nEl secretari d’Infraestructures i Mobilitat, Isidre Gavín, i l’alcalde l’Alpicat, Joan Gilart, han presentat aquest dilluns la nova línia de bus exprés entre Alpicat i Lleida, que entrarà en servei el 25 de juny.\nEl nou bus exprés e4 reforçarà les franges horàries de dilluns a divendres feiners amb 7 noves expedicions de manera que l’oferta actual passarà a ser de 17 serveis en sentit Lleida i 18 en sentit Alpicat. Així, s’aconseguirà que entre setmana la línia disposi d’una freqüència de pas d’un bus cada hora tant en un sentit com en l’altre.\nDel total d’expedicions d’entre setmana, 3 d’anada i 3 de tornada permetran la intermodalitat amb els serveis ferroviaris d’alta velocitat, així com d’altres serveis ferroviaris. Els dissabtes feiners l’oferta passarà de 9 anades i 8 tornades a ser d’11 freqüències per sentit.\nA més, s’incorpora una nova parada a Hostal del Lluc-Urbanització, a Alpicat, tant d’anada com de tornada. En una primera fase, aquesta parada la faran 5 expedicions en sentit Lleida i totes les expedicions en sentit Alpicat. En una segona fase, s’hi col·locarà un polsador de manera que la parada es farà a la demanda. Això permetrà millorar l’explotació de la línia ja que el bus únicament modificarà el seu recorregut si un usuari ho demana.\nLa conversió de l’actual línia regular en una línia de bus exprés aportarà altres millores, com ara l’estètica dels pals de parada i marquesines existents, que s’arreglaran i s’identificaran amb els colors de la xarxa exprés.cat. També es millorà la senyalització tant horitzontal com vertical de les parades d’Alpicat. Pel que fa als vehicles, n’hi haurà un que tindrà la imatge diferenciada de l’exprés.cat i que cobrirà pràcticament la totalitat de les expedicions. Els vehicles seran totalment accessibles i disposaran de Wi-Fi gratuït.\nAmb la nova línia de bus exprés e4 ja seran quatre les línies d’altes prestacions implantades a les comarques de Lleida, després de la que enllacen Cervera, Tàrrega i Lleida (implantada l’any 2014 i amb 220.000 viatges/any), la d’Alfarràs–Lleida (implantada el 2015 i 310.000 viatges/any) i la d’Alcarràs-Lleida (2017 i 143.000 viatges/any). El en conjunt de Catalunya, serà la línia exprés número 40.\nIsidre Gavín ha destacat que els serveis exprés.cat “introdueixen un concepte nou de transport públic perquè defineixen un servei més atractiu, amb més qualitat i amb més freqüències per cobrir millor la demanda”. En el cas d’Alpicat, “hem construït un servei millorat en quantitat, en qualitat i amb més intermodalitat amb el tren”.\nAixò fa “que sigui una peça important del transport públic de Rodalies de Lleida perquè quan es parla de Rodalies es pensa únicament en el tren però les rodalies des de l’òptica del transport públic de Lleida són una bona combinació entre les línies que opera Renfe, la que opera FGC i tot un estol de línies de bus exprés i altres de transport públic per carretera que connecten les ciutats amb tot el seu territori”, ha explicat.\nEl secretari d’Infraestructures i Mobilitat ha detallat que les línies exprés han permès incrementar els usuaris del bus en els territoris on s’han implantat en un 22% de mitjana. “El bus exprés és una aposta decidida del Govern pel transport públic, que millora la mobilitat i la qualitat de l’aire”, ha remarcat Gavín. L’alcalde d’Alpicat, Joan Gilart, ha agraït la posada en servei del bus exprés, “perquè era una demanda del territori i hem aconseguit més freqüències i reforçat la parada de l’alta velocitat”.\nEl Departament de Territori està a punt de finalitzar el desplegament de la xarxa de bus exprés.cat, que es va iniciar l’any 2012 per tal de donar resposta a l’increment de demanda del transport interurbà amb autobús. La xarxa exprés.cat inclou les línies de bus amb més demanda de tot Catalunya i consta de 43 línies distribuïdes per tot el territori que transporten el 40% de la demanda total, tot i que amb la d’Alpicat ja se n’hauran implantat un total de 40.\nLa valoració dels usuaris de les línies exprés.cat és molt positiva, i en el cas de Lleida la mitjana és de 8,8 punts sobre 10, molt superior a la mitjana del transport públic, que es troba entorn el 7,4, segons ha ressaltat Gavín.\nLes línies de bus exprés les Borges-Lleida i Almacelles-Lleida vinculades al projecte de Rodalies de Lleida\nEl secretari d’Infraestructures i Mobilitat ha explicat que encara no hi ha data per a la posada en marxa de les dues línies de bus exprés pendents a la demarcació de Lleida (les Borges Blanques-Lleida i Almacelles-Lleida). Tot i això, Gavín ha explicat que la millora de la connectivitat entre aquestes ciutats cal analitzar-la també dins el projecte de Rodalies ferroviàries de Lleida que està redactant Territori.\nGavín ha explicat que el departament “té pràcticament acabat” el dibuix tècnic de com creu que hauria de ser la futura xarxa de Rodalies de Lleida. Un cop enllestit, Territori el traslladarà a la Diputació de Lleida, després del compromís adquirit en la taula que va posar en marxa aquesta institució per buscar solucions a l’estat actual de la xarxa ferroviària del territori, amb l’objectiu que pugui ser un projecte “consensuat i compartit” amb el territori. Posteriorment, Territori el presentarà a Foment per “intentar arribar a un acord global” per tal que pugui acabar esdevenint una realitat. (acn)\nArticle anteriorL’accés principal al congost de Mont-rebei romandrà tancat almenys una setmana\nArticle següentEn marxa els programes d’impuls Empresarial de GLOBALLEIDA per a 22 empreses


Els beneficis de Grífols cauen un 30,3% durant el primer trimestre, fins als 129,9 milions d'euros La República\nEls beneficis de Grífols cauen un 30,3% durant el primer trimestre, fins als 129,9 milions d’euros\nACN Barcelona.-Grífols va guanyar durant el primer trimestre 129,9 milions d’euros durant el primer trimestre, xifra que representa un descens del 30,3% respecte el mateix trimestre de l’any passat, segons […]\nACN Barcelona.-Grífols va guanyar durant el primer trimestre 129,9 milions d’euros durant el primer trimestre, xifra que representa un descens del 30,3% respecte el mateix trimestre de l’any passat, segons ha informat la companyia a la Comissió Nacional del Mercat de Valors (CNMV). Els ingressos es van situar en els 1.185 milions d’euros, és a dir, un 8,4% menys que en el primer trimestre del 2020. L’empresa ha explicat els ingressos en la Divisió Bioscience recullen els efectes d’una menor quantitat de plasma obtingut durant el segon i tercer trimestre del 2020, tot i que l’augment del preu d’algunes proteïnes plasmàtiques i l’aportació de nous productes van ajudar a esmorteir el descens de les vendes, que es van situar en el 901,3 MEUR, un 13,3% menys.\nEl marge brut es manté en el 45% dels ingressos (45,1% en el quart trimestre del 2020 i el 45,7% en el primer trimestre del 2020). L’Ebitda es va situar en els 296,8 milions d’euros, un 15,5% menys. El marge d’Ebitda es va situar en el 25,1% dels ingressos (26% en el quart trimestre del 2020 i el 27,2% en el primer trimestre del 2020).Segons l’empresa, Grífols manté els seus nivells operatius en el primer trimestre del 2021, limitant l’impacte de la covid-19 per la contribució de nous productes, l’increment de les donacions de plasma, la gestió dels inventaris i l’ampliació de la capacitat per a l’obtenció del plasma. En aquest sentit, la companyia ha adquirit més centres, que han permès incrementar la seva capacitat en aproximadament 1,4 milions de litres addicionals de forma immediata. En els primers tres mesos de l’any, Grífols ha augmentat els volums de donacions a Alemanya per sobre els del 2019 i 2020 i als Estats Units es van recuperant progressivament. La xarxa de l’empresa està formada per 351 centres de plasma, dels quals 296 estan als Estats Units i 55 a Europa (Alemanya, Àustria i Hongria). D’altra banda la Divisió Diagnostic va créixer fins als 203,3 milions d’euros, un 21,1% més, per la contribució de les vendes del test molecular per a la detecció del virus SARS-CoV-2; mentre que en la Divisió Hospital milloren fins als 31,2 milions d’euros, un 1,7% més.Pel que fa la Divisió Bio Supplies va registrar unes vendes de fins a 56,3 milions d’euros, amb un 12,2% menys per la caiguda de vendes de plasma a tercers.


Novembre de 2015 – Associació Antisida Lleida\n25 Novembre, 2015 mimcomunicacio\tDeixa un comentari\nL’Associació Antisida de Lleida s’adhereix per tercer any consecutiu a la Setmana Europea de la Prova del VIH\nProfessionals de l’entitat informaran sobre la prova de detecció precoç del VIH a diferents centres de salut de Lleida\nEls/les usuaris/es que ho desitgin també es podran fer el test de manera confidencial\nL’Associació Antisida de Lleida s’adhereix per tercer any consecutiu a la “Setmana Europea de la Prova del VIH” que tindrà lloc del 20 al 27 de novembre. L’associació, en col·laboració amb els centres de salut de Lleida i comarques, oferirà informació sobre el VIH, així com la possibilitat de realitzar la prova als propis centres manera ràpida i confidencial. Fins ara, professionals de l’entitat ja han estat al CAP Rambla Ferran de Lleida i també al CAP Cappont. Els propers centres són:\nDivendres 20 de novembre, de 09:00 a 14:00 hores, al CAP Primer de Maig (carrer de la Mercè, 5, Lleida) i al CAP Bordeta-Magraners (carrer Boqué, s/n, Lleida)\nDimarts 24 de novembre, de 09:00 a 14:00 hores, al CAP d’Artesa de Segre (carrer de l’Àngel Guimerà, 6)\nAquesta iniciativa europea té com a objectius:\n– Animar els grups més vulnerables a fer-se la prova\n– Animar els/les professionals de la salut a oferir la prova del VIH\n– Donar suport i unir a les entitats comunitàries per difondre la prova\n– Conscienciar els polítics dels beneficis individuals, socials i econòmics de la prova\n20 Novembre, 2015 mimcomunicacio\tDeixa un comentari\n7 DIES, 7 PREGUNTES\nAmb motiu de la celebració de la Setmana Europa de la prova del VIH (20-27 nov.) i l’arribada del dia 1 desembre, Dia Mundial de la Sida, el Comitè 1r de Desembre presentarà públicament el seu posicionament sobre algunes qüestions:\n1. Quin paper està jugant el C1D en les polítiques públiques de VIH/sida a Catalunya?\n2. Al 2014 les entitats del C1D van realitzar 4.820 proves del VIH. Per què, a pesar d’aquesta dada, el C1D enguany no s’ha adherit a la setmana europea de la prova?\n3. Com entén el C1D el servei de la prova del VIH?\n4. Què opina el C1D sobre el suposat debat d’estar a favor o en contra de la Profilaxi Pre-Exposició?\n5. Quins són els punts clau en la prevenció del VIH dels homes gais, bisexuals i altres homes que tenen sexe amb homes en relació al VIH?\n6. Què representa el Dia Mundial de la Sida per al C1D?\n7. Per què el dia 1 de desembre de 2015 parlem de “Re-voltes amb la prevenció”?\nSi vols conèixer les respostes, et convidem a venir el dia 17 novembre a aquest acte públic – roda de premsa. Que no t’ho expliquin!\nDescarrega AQUÍ pdf amb convocatòria.\n16 Novembre, 2015 mimcomunicacio\tDeixa un comentari\n#undiaperdonar per l’hort solidari #GivingTuesday\n#GivingTuesday, el moviment global de solidaritat, se celebrarà per primera vegada a Catalunya el pròxim dimarts dia 1 de desembre. L’objectiu és fomentar l’acció de donar a través del voluntariat o donacions als projectes inscrits a www.givingtuesday.\nEl moviment #GivingTuesday arriba després del BlackFriday i CyberMonday, i té com a objectiu millorar la cultura de la solidaritat i la cooperació al nostre país. A Catalunya, només un 20 per cent dels ciutadans fan donacions i tan sols un de cada deu fa voluntariat. L’Associació Antisida de Lleida es suma a la campanya #GivingTuesday amb el lema “#undiaperdonar per l’hort solidari d’@antisidalleida”. Els diners que es recaptin a través d’aquesta iniciativa es destinaran al projecte de l’Hort Solidari.\nAra és l’hora de fer del #GivingTuesday el gran dia per donar també a Catalunya, i col•laborar d’aquesta forma en la solidaritat.\n12 Novembre, 2015 mimcomunicacio\tDeixa un comentari


Augmenten les inscripcions per a les activitats infantils i juvenils a Encamp - Altaveu el diari digital d'Andorra\nAugmenten les inscripcions per a les activitats infantils i juvenils a Encamp\nLa realitat virtual, escape room sobre mitologia romana i nòrdica i jocs aquàtics han protagonitzat la primera setmana, que continuarà amb la sortida a l’alberg de la Baronia\n14/04/2022 (17:17 CET)\nEls nens durant una activitat de setmana santa a Encamp.\nEl comú d’Encamp ha omplert gairebé totes les places disponibles per a les activitats de setmana Santa organitzades pel Llaç d’animació, l’Àrea de Jovent i l’Espai Jove. De fet, el nombre d’inscripcions s’ha mantes respecte d’altres anys, i s’ha vist incrementat a la franja de 3 a 6 anys. La realitat virtual, un escape room sobre mitologia romana i nòrdica i jocs aquàtics han protagonitzat la primera setmana, que continuarà amb la sortida a l’alberg de la Baronia.\nEl conseller d’Esports, Infància i Joventut, Xavier Fernàndez, ha destacat que “valorem molt positivament que les famílies escullin les activitats organitzades pel comú durant les vacances de Pasqua i, per tant, puguem donar resposta a les necessitats de les famílies”. Per la seva part, Maribela Moreno, directora del Departament, ha explicat que “hem introduït noves metodologies d’aprenentatge" en les activitats i espais de formació continua per als monitors, i ha destacat que “precisament les activitats de Pasqua d'enguany han començat abans que arribessin els infants amb una sessió de formació per a tot l'equip de monitors i monitores”.\nAquesta primera setmana de vacances escolars els inscrits al Llaç d’Animació, uns 60 per torn, de 3 a 6 anys, han participat en activitats aquàtiques a les piscines del Complex d’Encamp i del Centre Esportiu del Pas de la Casa. La setmana vinent hi ha prevista una sortida al Palau de Gel amb tots els inscrits en el segon torn, al voltant d’una seixantena també.\nMés de 40 infants de 6 a 12 anys són els que han participat en les colònies de Setmana Santa a l'alberg de la Baronia als Cortals d’Encamp, on les mitologies romana i nòrdica han protagonitzat les activitats, diürnes i nocturnes, i en especial un escape room preparat expressament per l'ocasió. La setmana vinent les activitats continuen a Encamp i al Pas de la Casa als espais habituals de l’Àrea de Jovent i hi ha prevista una sortida a l'espai 360 Xtrem. En aquest cas seran només durant el dia i es preveu al voltant de 50 inscripcions a l’Àrea de Jovent d’Encamp i una quinzena al Pas de la Casa, on encara hi ha algunes places disponibles.\nUna quinzena de joves han participat en la sortida preparada per descobrir la realitat virtual, a Zero Latency Andorra, una altra de les activitats organitzades pel departament a través de l’Espai Jove. De cara a la setmana vinent s'ha programat una sortida de dos dies, dimarts i dimecres, a l'alberg de la Baronia amb els joves de 12 a 17 anys. Per aquesta activitat queden només cinc places disponibles.


El Consell Comarcal assumeix la gestió de la depuradora de l’Alt Maresme - maresme360 - Portal de notícies del Maresme\nInicioEl Consell Comarcal assumeix la gestió de la depuradora de l’Alt Maresme\n24 desembre, 2012 Redacció General 0\nEl Consell Comarcal del Maresme ha assumit la gestió de la Planta Depuradora de l’Alt Maresme (EDAR) després de la signatura de l’Acta de Comprovació de les Obres de les instal·lacions feta per la Vicepresidenta Primera de l’administració comarcal, Marisa Ferreras.\nL’EDAR, ubicada a la pedrera de Montpalau de Pineda de Mar, tractarà les aigües de cinc municipis: Pineda de Mar, Calella, Santa Susanna, Malgrat de Mar i Palafolls que, fins ara, es portava a terme des de les mateixes poblacions però sense el tractament biològic abans de ser abocades al mar. La depuradora, que donarà servei a una població que pot arribar fins als 150.000 habitants a l’estiu, ha costat 38.676.019 d’euros (més IVA) i està\npreparada per tractar biològicament 54.000 m3 d’aigua al dia. A més, el\npretractament de les aigües es fa de manera separada a la resta de\nLa depuradora de l’Alt Maresme és una infraestructura que no ha estat exenta de polèmiques, sobretot per la seva ubicació que, inicialment estava prevista a primera línia de mar. Es va començar a construir l’estiu de 2008 i va entrar en servei, en\nperíode de proves el passat 4 de setembre.\nEl Consell Comarcal del Maresme també gestiona les\ndepuradores de Teià, Mataró, Òrrius, Sant Andreu de Llavaneres, Arenys\nde Mar, Sant Pol de Mar, Sant Genís de Palafolls i Tordera i està\nprevist que el mes de febrer assumeixi també la gestió de l’EDAR\nde Can Massuet-El Far (Dosrius). En total, la comarca del Maresme està connectada amb\n42 estacions de bombament i compta amb 98 quilòmetres de col·lectors.


Potries dedica una setmana d'actes a la Memòria Històrica - Diari Serpis\nPotries dedica una setmana d’actes a la Memòria Històrica\n-Potries dedica una setmana del mes de novembre de 2019 a la memòria històrica amb un seguit d’actes, des del dia 16 al 24 d’aquest mes.\nDissabte dia 16 de novembre a les 18:30 h, Potries s’implica en el Festival Cinema Ciutadà Compromés 2019, organitzat per ACICOM, una associació cívica que des de novembre de 2009 es dedica a defensar els drets de la ciutadania en l’àmbit de la comunicació (premsa, ràdio, món editorial, llengua, etc.) al nostre territori. La Fonda d’Entitats de Potries esdevé una de les sales on s’exposaran alguns dels treballs d’aquest festival.\nEn aquest cas es tracta de les creacions relacionades amb el cicle MEMÒRIA ARA. Es projectaran tres audiovisuals:\n– El camp de concentració de Portaceli\nDel dimarts dia 19 al 24 de novembre. Fonda d’Entitats: C/ De les Eres, 2 Potries. El dimarts 19 de novembre s’inaugura l’exposició «Exili il·lustrat» que romandrà oberta al públic fins al dia 24 de novembre. Inaugurada a Alacant el passat octubre, en la mostra de Vídeo Game Còmic, és una galeria de 36 vides que representen a personatges que van marxar a l’exili, dibuixades per il·lustradors i il·lustradores d’estils variats. És un homenatge als milers de persones, sovint anònimes, que van haver d’abandonar la seua terra en acabar la Guerra Civil.\nL’objectiu és donar a conéixer el nostre passat -tan present- als nostres joves i avançar en la recuperació de la memòria històrica.\n«Mauthausen-Gusen: La memòria»\nEl divendres dia 22 es projectarà «Mauthausen-Gusen: La memòria», un documental de Rosa Brines, que ens porta el testimoni en primera persona de tres republicans espanyols que sobrevisqueren a l’estança en aquest camp de concentració. Després de sofrir la Guerra Civil, com tants altres espanyols van ser sotmesos a l’infern per ser considerats com a presos sense pàtria i abandonats a la barbàrie nazi.


L’atur baixa a tota la comarca però a Ripollet puja al febrer en 27 persones ·\nL’atur baixa a tota la comarca però a Ripollet puja al febrer en 27 persones\nRedacció 11 Març 2016 2 min read\nEl nombre d’aturats registrats ha baixat al Vallès occidental en 535 persones durant el mes de febrer. L’atur baixa en 15 dels 23 municipis de la comarca. A Ripollet, en canvi, l’atur puja. I és on més puja deixant la xifra total de desocupats en 3.328.\nMala notícia i males dades que situen la reducció de l’atur en l’últim any en 347 persones i trenquen una tendència de descens de l’atur al febrer que s’havia donat els darrers tres anys.\nAmb tot, caldrà esperar als propers mesos per confirmar si es tracta d’un canvi en l’evolució a la baixa de la desocupació o ha estat només un repunt puntual.\nAmb una taxa d’atur encara per sobre del 17% la desocupació continua sent la principal preocupació dels veïns. Una angoixa que va més enllà en el tema laboral ja que també afecta a aquells que han vist empitjorades les condicions de feina o els salaris i són víctimes de la precarització. Una situació que confirma dia a dia que la recuperació encara no ha arribat a les famílies.\nFinalitza el curs d’apoderament\nDurant el mes de febrer 32 persones han participat al PMO en un curs d’apoderament per a persones en atur. L’objectiu d’aquesta activitat era convertir als participants en éssers actius i crear un espai on haguessin d’agafar les regnes i dirigir, acompanyats per l’equip d’experts, tot allò que fessin. És a dir, no es tractava d’un taller que busqués la inserció laboral directa però ha finalitzat amb una molt bona valoració i bona nota per part dels participants. El PMO destaca a la seva valoració que els aturats han destacat que el taller els hi han donat ‘eines’, ‘pautes’, ‘obrir idees’, ‘autoconfiança’ o ‘definició d’objectius’.\nTallers de l’Associació d’aturats\nL’Associació d’aturats de Ripollet ha posat en marxa tallers gratuïts de ioga i manualitats al Centre Cultural.\nEl taller de ioga es porta a terme els dilluns de 9.30 a 10.45h i el de manualitats els dijous i divendres de 10 a 12h. Per poder participar cal tramitar una inscripció prèvia i gratuïta al telèfon 695347512 o enviant un correu electrònic a l’adreça de l’associació, asderipollet@gmail.com.\nPrevious: Protecció Civil recull dissabte aliments per a Càritas a diversos supermercats\nNext: L’Any Lorca oferirà més d’una trentena d’actes ben diversos arreu del municipi\nRedacció 22 Gener 2020 56\nRedacció 20 Gener 2020 331


Remedios Márquez, nova portaveu socialista a Martorell – aMartorell\nRemedios Márquez, nova portaveu socialista a Martorell\nLa regidora socialista a l’Ajuntament de Martorell Remedios Márquez és la nova portaveu de la formació. Márquez, que serà també la cap de l’oposició, substitueix en el càrrec a Lluís Tomàs, que va traspassar el passat de 7 de desembre. D’altra banda, el regidor Toni Carvajal exercirà de portaveu suplent del grup municipal.\nRemedios Márquez ha reconegut que “Lluís Tomàs va deixar el llistó molt alt com a portaveu”, però ha afirmat que “em deixaré la pell per fer una oposició ferma i constructiva al govern municipal amb l’objectiu que cap veí de Martorell es quedi enrere”. “La meva principal prioritat serà que Martorell tingui una sortida justa a la crisi sanitària, econòmica i social”, ha afirmat.\nRemedios Márquez, portaveu PSC Martorell\n“Seguirem amb el projecte que liderava Lluís Tomàs i continuarem aportant el que estigui a les nostres mans”. “Lluís Tomàs era per mi un mestre en la política, però em quedo amb la relació d’amistat que teníem. Remedios Márquez és la continuació de Lluís Tomàs”, ha assegurat.\nLes dues designacions s’han produït després d’una reunió del grup municipal socialista i membres de l’executiva local amb el viceprimer secretari del PSC Baix Llobregat i secretari de Política Municipal del PSC, Joaquín Fernández; i la secretària d’Organització del PSC Baix Llobregat, Raquel García.\nFont: Remedios Márquez, nova portaveu socialista a Martorell\nLa pista de gel s’omplirà de la màgia Disney amb el recital de Gisela


Johanna Maria Magdalena Ritschel, coneguda com a Magda Goebbels (11 de novembre de 1901 - 1 de maig de 1945) va ser la dona del ministre de propaganda de l'Alemanya nazi Joseph Goebbels. Va ser coneguda sota el títol de primera dama del tercer Reich, encara que mai va estar casada amb Hitler, fins al matrimoni d'aquest amb Eva Braun. Provinent d'una bona família, va ser considerada sempre de l'alta societat alemanya. El 1921 es va casar amb un multimilionari anomenat Günther Quandt, amb qui va tenir un fill que es convertiria en un pilot de la Luftwaffe que va sobreviure a la guerra. L'any 1932, després de divorciar-se, es va casar amb Goebbels, amb qui va tenir sis fills. Va ser condecorada per Hitler com la millor mare del tercer reich, fins i tot la família que havia format al costat de\nJoseph Goebbels , Günther Quandt\nJohanna Maria Magdalena Ritschel, coneguda com a Magda Goebbels (11 de novembre de 1901 - 1 de maig de 1945) va ser la dona del ministre de propaganda de l'Alemanya nazi Joseph Goebbels. Va ser coneguda sota el títol de primera dama del tercer Reich, encara que mai va estar casada amb Hitler, fins al matrimoni d'aquest amb Eva Braun. Provinent d'una bona família, va ser considerada sempre de l'alta societat alemanya. El 1921 es va casar amb un multimilionari anomenat Günther Quandt, amb qui va tenir un fill que es convertiria en un pilot de la Luftwaffe que va sobreviure a la guerra. L'any 1932, després de divorciar-se, es va casar amb Goebbels, amb qui va tenir sis fills. Va ser condecorada per Hitler com la millor mare del tercer reich, fins i tot la família que havia format al costat de Goebbels va ser considerada el model ideal de família ària nazi. El 1945, després de caure el règim nazi, va matar els seus sis fills i es va suïcidar juntament amb el seu marit. (ca)\nJohanna Maria Magdalena Ritschel (ca)\nJohanna Maria Magdalena Ritschel, coneguda com a Magda Goebbels (11 de novembre de 1901 - 1 de maig de 1945) va ser la dona del ministre de propaganda de l'Alemanya nazi Joseph Goebbels. Va ser coneguda sota el títol de primera dama del tercer Reich, encara que mai va estar casada amb Hitler, fins al matrimoni d'aquest amb Eva Braun. Provinent d'una bona família, va ser considerada sempre de l'alta societat alemanya. El 1921 es va casar amb un multimilionari anomenat Günther Quandt, amb qui va tenir un fill que es convertiria en un pilot de la Luftwaffe que va sobreviure a la guerra. L'any 1932, després de divorciar-se, es va casar amb Goebbels, amb qui va tenir sis fills. Va ser condecorada per Hitler com la millor mare del tercer reich, fins i tot la família que havia format al costat de (ca)\nMagda Goebbels (ca)


Tràiler de CAPITÁN AMÉRICA: CIVIL WAR | La Casa De Vidre\nNovembre 25, 2015 · by Guillem Fernández Marí\t· in Tràilers.\t·\nAvui ens arriba de la mà del programa de Jimmy Kimmel, l’estrena mundial del primer tràiler de l’esperada CAPITÁN AMÉICA: CIVIL WAR –la traducció oficial de Disney és una mica “ni pá ti ni pá mi”–. Ja sabeu, la tercera part de la saga del Capità Amèrica, tan sols que aquest cop sembla més un VENGADORES 2.5 ja que tindrem aparicions de la majoria dels herois de l’univers Marvel. Agafant el títol del còmic CIVIL WAR aquesta nova pel·lícula (dirigida com l’anterior, pels Germans Russo) planteja un enfrontament entre dues faccions del grup de superherois: una liderada pel Capità Amèrica i l’altra per Iron Man. Mireu l’espectacular tràiler i si voleu, després en parlem una mica:\nCAPTAIN AMERICA: CIVIL WAR s’estrenarà el 2016 i serà sens dubte la gran aposta de la Marvel per l’any que ve. Un any en el que haurà de competir amb un altre “megaxoc” de superherois: BATMAN V. SUPERMAN. EL AMANECER DE LA JUSTICIA. El primer tràiler desprèn tota l’essència i l’estètica de l’anterior aventura pel·lícula del Capità Amèrica, reforçant la idea que aquesta és la seva pel·lícula i no la de Tony Stark. No obstant, el conflicte entre tots dos és el centre d’un tràiler en el que podem veure d’on neix aquest conflicte, més enllà de la intervenció del govern. Sembla que la defensa i recuperació de l’antic amic de Steve Rogers, Bucky AKA El Soldat d’Hivern inicia la lluita entre les dos faccions dels Venjadors.\nPrimera imatge de Black Panther, un dels nous de l’aniació.\nUna lluita que segurament va escalant en proporció i portarà conseqüències nefastes, com semblen suggerir alguns plans. Sens dubte té pinta de ser tot un espectacle marca de la casa i un pas endavant cap a la consolidació total del model Marvel, que bàsicament ara respon a la filosofia “podem fer el que ens doni la real gana”. Per tant, asseiem-nos a la butaca i gaudim. Us deixo amb els primers pòsters:\nEtiquetes: capitán américa, captain america: civil war, captain america: the winter soldier, chris evans, marvel studios, robert downey jr, tràiler\n← Podcast LCDV #174\nPodcast LCDV #175 →


Apartments Rose Pisak Croàcia - Ofertes d'hotels amb els MILLORS DESCOMPTES EN LÍNIA Fer un comentari al lloc web\nApartments RoseApartamentPut Vruje 72, Pisak, Pisak, Croàcia, 21318 - Veure al mapaExcepcional9,5Basada en30comentarisApartments RoseVeure més fotosVeure més fotosVeure totes les 24 fotosExcel·lent ubicació 9,8Veure al mapa9,8UbicacióParticularitats que li encantaranaire condicionat\nTwo-Bedroom Apartment with Sea View I\nSobre l'allotjamentDescripcióAl visitar Pisak, vosté es sentirà com a casa a Apartments Rose, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Amb una oferta de serveis hotelers superior i ampla gama d'entreteniment, Apartments Rose és compromet a que la seva estada sigui el més còmoda possible. L'hotel ofereix accés a una gran gama de serveis, inclosos habitació familiar. Totes les instal.lacions per als clients, ofereixen comoditats destinades a assegurar tot el comfort possible. L'hotel ofereix meravelloses instal.lacions d'oci com platja privada que faran de la vostra estada una experiència inoblidable. Sigui quina sigui la seva raó per visitar Pisak, el Apartments Rose és el lloc perfecte per una estimulant i emocionant escapada.Mostrar mésCaracterístiquesAccés a InternetWi-Fi gratuït en totes les habitacions Serveis i comoditatszona de fumadors Accéss'admeten animals de companyia Disponible a totes les habitacionsempolles d'aigua de cortesia Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar més


Unitat pel Canvi acusa ERC i Guanyem de vetar Berlanga com alcalde - El diari digital de Sabadell - iSabadell\nUltimàtum d’Unitat pel Canvi a Esquerra Republicana i Guanyem Sabadell. La coalició d’esquerres es mostren indignada amb els dos socis de govern i els acusen de vetar Joan Berlanga com a alcalde. Segons ha relatat Josep López, coordinador local d’Iniciativa per Catalunya Verds, l’última proposta d’Esquerra per desencallar el relleu a l’alcadia deixa fora UpC.\nLópez manté que dilluns Esquerra Republicana va fer la seva última proposta per desencallar el relleu a l’alcaldia. Consistia en que Juli Fernàndez mantingui l’alcaldia fins la primavera vinent, quan seria rellevat per un candidat de la Crida per Sabadell. Segons el dirigent ecosocialista, la proposta té el suport de Guanyem Sabadell, però no de la Crida. Tot plegat, un nou gir de volta a les negociacions pel relleu a l’alcaldia, on UpC ja acusa a Esquerra i a Guanyem de “vet a Unitat pel Canvi”.\nSent així, la coalició d’esquerres ha instat una darrera reunió entre els quatre socis, per buscar una sortida. Amb el resultat, UpC consultarà els seus adherits dissabte en assemblea al centre cívic de Ca n’Oriac. Hi haurà decisions: López no ha tancat la porta a seguir al govern (“si seguim així, les bases del pacte s’hauran trencat i caldria refer el pacte”, tot i que no es descarta es parlarà de la sortida del govern, valorant els diversos escenaris possibles.\nEl referèndum, un pretext\nLópez ha assegurat que les negociacions pel relleu a l’alcaldia van començar al febrer, tot detectant reticències a “complir els acords, que eren clars”. L’anunci de referèndum per l’1 d’octubre ha complicat més les trobades, ja que les forces sobiranistes (ERC i Crida) volen un alcalde netament independentista a la plaça Sant Roc a l’octubre. Unitat pel Canvi va proposar que Juli Fernàndez seguís com alcalde fins la tardor, quan seria rellevat per Joan Berlanga. La proposta tenia el suport de la Crida, però no d’Esquerra ni de Guanyem. No obstant, Unitat pel Canvi ha focalitzat la crítica en els republicans:\nSi Esquerra facilités el relleu a l’alcaldia, Guanyem no ho bloquejaria, tot i que van ser els primers en tenir interpretacions curioses de l’acord de govern”, ha finalitzat López.\nSigui com sigui, acaba el mes de juny i amb ell el marga de negociació que la coalició entre ICV, EUiA i gent de Podem va donar als socis de govern. A la roda de premsa d’aquest dijous hi ha assistit el coordinador nacional d’ICV, David Cid.\nFoto portada: membres d’Unitat pel Canvi, a la plaça Sant Roc, aquest migdia. Autor: J.d.A.


Una política que tingui en compte l'ètica - Valors\nMira la versió sencera del vídeo clicant aquí.\nLa necessitat d’un rearmament ètic de la política per poder recuperar el seu estatus ha centrat aquest vespre la presentació del volum Política i valors. Com restaurar la grandesa de la política?, organitzada per la revista Valors [web] i la Fundació Lluís Carulla [web] i que era la segona que es feia a Catalunya. L’autor del volum, Daniel Ortiz, ha explicitat davant la vuitantena de persones presents a la sala d’actes Caixa Laietana un seguit de mesures que podrien servir per recuperar la qualitat ètica de la política, entre els quals ha ciutat la limitació de mandats, l’oxigenació de la vida política més enllá dels partits en base a una societat civil, la necessária democratització interna dels partits i l’abandó per part dels ciutadans que es veuen a si mateixos com a clients de la democrácia.\nA l’acte, presentat per la codirectora de Valors Maria Coll, també hi han intervingut el director de l’Observatori dels valors Àngel Castiñeira i el director de la Fundació Carulla Carles Duarte. Castiñeira ha centrat la seva intervenció en apuntar que la solidesa ètica de Catalunya pot ser un valor a vendre en el marc de l’economia globalitzada: “La riquesa ètica de les nacions és el que ens fa confiables, el que ens fará guanyar confiança”, ha dit parafrasejant el manual clássic de l’economista Adam Smith. El director de l’Observatori de valors ha volgut fer notar que la possibilitat de què Catalunya aposti per aquesta mentalitat ètica és una decisió interna, que no es veu contaminada per la convulsa situació política que es viu a l’Estat Espanyol aquestes darreres setmanes. En una línia semblant, Carles Duarte ha fet un encès elogi de la tasca política assegurant que aquesta és una activitat “d’una gran dignitat” tot i alertar que aquell polític que actui només des de les conviccions tampoc no durá a terme de forma positiva la seva tasca, ja que un cop escollit passa a ser el governant de tots els ciutadans i no només d’aquells amb qui comparteix conviccions.\nA l’acte hi han assistit l’alcalde de Mataró, Joan Antoni Baron, i el cap del grup municipal de Convergència i Unió, Joan Mora, acompanyats del primer secretari del PSC de Mataró, Ramon Bassas, i del regidor nacionalista Marcel Martínez respectivament.


INICIATIVA CONTRA LES BARRERES\nBarcelona - Dijous, 30/11/2017 | Actualitzat el 05/12/2017 a les 13:04 CET\nEl Banc del Moviment disposa d’un punt d’atenció ubicat als baixos del número 14 del carrer de Manuel Sanchís i Guarner, del barri de Porta, que va ser presentat oficialment el juliol del 2017. «Aquest banc és l’evolució d’una iniciativa comunitària que es va posar en marxa el 2009 de la mà d’un grup de veïns i d’Asendi NB, una entitat del barri dirigida a sensibilitzar sobre la discapacitat», puntualitza Gallamini, que destaca la professionalització d’un servei gestionat originalment per voluntaris.\nL’Ajuntament va cedir l’espai, amb uns 300 metres quadrats, el novembre del 2014 i pocs mesos després també va oferir suport tècnic. «Les figures del terapeuta ocupacional i del tècnic ortopedista són bàsiques per oferir un servei amb totes les garanties», subratlla la tècnica.\nEn l’actualitat, el Banc del Moviment compta amb la col·laboració d’Asendi NB i altres entitats socials com Nexe Fundació i la cooperativa Alencop. Els primers faciliten al projecte un terapeuta ocupacional i un tècnic ortopèdic, mentre que els segons s’encarreguen de la recollida gratuïta de les donacions. El projecte, que aspira a convertir-se en un servei de referència a la ciutat, va passar de fer 60 préstecs en el seu primer any de funcionament a fer-ne 244 durant l’any passat. El nombre de donacions també va créixer de 31 a 185. «El Banc del Moviment seguirà creixent a través d’aliances amb altres entitats i Districtes per ampliar nous punts d’atenció i emmagatzematge per tota la ciutat, de manera que sigui un servei realment de proximitat», explica Gallamini.\n«Vam començar recollint als nostres pisos crosses i cadires de rodes que ens donaven particulars, i després en una habitació del centre cívic del barri que ràpidament va quedar petita per la solidaritat dels veïns», recorda Consuelo García, vicepresidenta d’Asendi NB, que destaca la millora en la qualitat de vida que pot suposar la cessió d’un simple caminador: «La meva mare té 90 anys i si no fos pel caminador que li van prestar aquí no s’atreviria a sortir al carrer».\nLa majoria dels usuaris del servei (43%) provenen de l’àrea de salut. És el cas de Rosa Martín, veïna del barri del Congrés i els Indians, que va anar al Banc del Moviment perquè l’hi van recomanar al centre de recuperació a què anava la seva mare, de 84 anys. «El gener del 2015 va tenir un ictus i li va quedar paralitzat mig cos. Vam haver de reorganitzar tot el seu pis i em van recomanar el banc per adquirir alguns articles», recorda Martín, que va llogar per un preu simbòlic una cadira per al bany i un matalàs antiescames, entre altres.\n¿Per a què comprar si es pot reutilitzar? ¿Per a què guardar a casa una crossa o una cadira de rodes que no s’utilitza? El banc combina solidaritat i sostenibilitat, ja que s’allarga la vida de tots aquests articles després d’una posada a punt. Fernando González, un pintor jubilat, és un dels voluntaris encarregats del manteniment dels materials recollits. «Soc bastant manetes i ara que estic jubilat vinc tres dies a donar un cop de mà», explica González mentre repara una cadira que coixeja al taller del banc. El tècnic ortopèdic supervisa la feina d’aquests voluntaris i certifica que el material està a punt per ser entregat.\n¿Com funciona el préstec?\nEl funcionament del Banc del Moviment és molt senzill i els tràmits per emportar-se un article de suport són pocs. Per fer una petició de material n’hi ha prou amb escriure un correu a bancdelmoviment@bcn.cat o trucar al 610223707 i formalitzar la cessió.\nEl préstec del material és per a un període inicial de sis mesos, encara que es pot prorrogar si és necessari. Per a la cessió s’ha de pagar una fiança inicial que es va descomptant segons el temps d’ús del material. Així, els usuaris del banc paguen mensualment un 10% de la fiança. «La cessió d’una cadira de rodes, per exemple, són 50 euros. És un preu social i fins al moment mai ha suposat una barrera per als usuaris», explica Lilliane Gallamini, una de les coordinadores del Banc del Moviment. «Si ens trobéssim amb una persona que realment no pot afrontar aquesta fiança s’activarien altres mecanismes o ajudes», puntualitza la tècnica.\nEn el cas de petició de préstec de material per a nens i nenes, així com adults, quan la normativa ho requereixi (per exemple, cadires elèctriques) la terapeuta ocupacional fa la valoració corresponent, adapta el material a les necessitats i realitza un seguiment.\nTemes: Discapacitats +Barcelona


Optimisme i prudència entre el sector de l'oci nocturn de Platja d'Aro - Diari digital de Ràdio Platja d'Aro\nOptimisme i prudència entre el sector de l’oci nocturn de Platja d’Aro\nLa majoria dels locals del municipi van reobrir el passat cap de setmana amb una bona afluència de clients\nJordi Diaz, president de l’Associació de Restauració i Oci Nocturn de Castell-Platja d’Aro i S’Agaró, diu que l’ànim dels empresaris del sector de l’oci nocturn local fluctua entre la prudència i l’optimisme, a les portes del segon cap de setmana d’obertura de l’oci nocturn a Catalunya.\nMalgrat que els han deixat obrir, no amaguen la seva preocupació perquè, segons com evolucioni la pandèmia, puguin fer-los tancar novament. Diaz diu que han estat uns mesos molt complicats i el tancament abans de Cap d’Any va ser un cop molt dur.\nLamenten que s’hagi criminalitzat el sector. Reclamen que, en lloc de ser un problema, s’integri l’oci nocturn com a part de la solució per a continuar caminant cap a la normalitat d’abans de la pandèmia.\nTambé els neguiteja que el públic francès, client habitual de l’oci nocturn del municipi abans de la pandèmia, ja no torni perquè ha descobert altres destinacions, com Madrid, on l’oci nocturn s’ha mantingut obert.\nEls empresaris confien que, durant els pròxims caps de setmana, es repeteixi l’ambient que es va viure el primer cap de setmana de reobertura a les discoteques i bars de copes. I els clients tornin a “sortir de festa” per gaudir d’una de les ofertes d’oci nocturn més importants que hi ha a la Costa Brava.\nDissabte passat, les cues al voltant de les discoteques de Platja d’Aro tenien totes un denominador comú, la mascareta. I és que abans d’entrar al local, els clients tenien clara la norma i, de fet, els controladors d’accés van haver de fer poques advertències a persones que no en duien. A mesura que la nit avançava, però, els avisos eren més constants. Amb tot, Jordi Díaz, assenyala que “en general tothom compleix amb les mesures de seguretat”.\nDíaz també es mostra “convençut” que empreses locals presentaran reclamacions econòmiques pel tancament forçat. I és que l’oci nocturn és un “puntal” a Platja d’Aro i el president de l’Associació de Restauració i Oci Nocturn de Castell-Platja d’Aro i S’Agaró assenyala que “han quedat molt tocats”.\nCentrats en l’abril\nL’alcalde, Maurici Jiménez, recorda la importància que té l’oci nocturn pel municipi i confia que no es tornarà a tancar. “Forma part de la nostra identitat i és cert que aquests dos darrers anys ha estat molt dur pel sector serveis, però l’oci nocturn ho ha tingut encara més difícil. Han estat en una situació preocupant i encara ho estan”.\nJiménez diu que ara estan centrats en l’abril, quan se celebrarà el Carnaval (la rua de carrosses i comparses tindrà lloc el dissabte 2 d’abril) i es donarà el tret de sortida a la temporada turística amb la Setmana Santa (Diumenge de Rams cau en el 10 d’abril). Sens dubte, el Carnaval de Platja d’Aro és un dels esdeveniments més importants de l’any, ja que acumula una gran quantitat de visitants que venen de fora de la localitat.\nAfegir, que la Policia Local, durant el primer cap de setmana de reobertura de l’oci nocturn, no va notar un increment de la problemàtica al carrer, llevat de més positius per alcoholèmia i alguna baralla esporàdica.\nPrevious Previous post: El Club Nàutic Port d’Aro presenta al·legacions al projecte del nou passeig de Platja d’Aro\nNext Next post: Graven per primera vegada una llúdriga al Parc urbà dels Estanys de Platja d’Aro


Per Entreacte a\t 3 agost, 2014 0 comentaris\nUn recull de les reaccions més destacades.\nEl passat 21 de juliol es va celebrar, a la seu de la SGAE, la primera Acció Entreacte, una taula rodona sota el títol Teatre en temps difícils. L’hora dels artistes a la qual hi van participar els actors Mingo Ràfols, Pep Cruz, Estel Solé, Iván Morales i Arnau Marín. Entre el públic s’hi van congregar periodistes especialitzats i agents del sector per aportar la seva visió davant la problemàtica exposada.\nAdjuntem un recull d’enllaços publicats a premsa i les xarxes sobre aquesta activitat organitzada per la Revista Entreacte i l’AADPC.\nDe viure “del” teatre a viure “amb” el teatre (Jordi Bordes, Diari El Punt Avui, 26/07/2014)\nEl dilema del teatre: salvar-lo o rebentar-ho tot (Laura Serra, Diari Ara, 22/07/2014)\nXavier Albertí: “Què hem de fer per destruir la mandra catalana?” (Laura Serra, Diari Ara, 25/07/2014)\nUn 72,9% de los actores españoles no pueden vivir únicamente de su trabajo (EFE, Diari El Confidencial, 17/07/2014)\nUn 72,9% de los actores españoles no pueden vivir únicamente de su trabajo (EFE, Diari La Vanguardia, 17/07/2014)\nViure del teatre (Jordi Bordes, Recomana.cat, 23/07/2014)\nEl sector del teatre, misèria i grandesa (Carles Spa, al seu blog, 22/07/2014)\nConnexió Barcelona (BTV, 21/07/2014)\nSota el hastag #accionsentreacte trobareu el recull de piulades que es van fer.\nL’objectiu d’aquestes accions és, per una banda, donar veu al col·lectiu fent arribar un crit d’alerta als mitjans, les entitats i la ciutadania i, per una altra, buscar noves fórmules que permetin cercar solucions als problemes.\nCom a president de l’AADPC, Àlex Casanovas es va encarregar de la presentació d’aquesta activitat incidint en la idea que aquesta taula és una ACCIÓ, perquè aquí no es tracta de parlar i prou, sinó de recollir les idees que surtin d’aquesta conversa i convertir-les en propostes concretes.\nTrobareu més informació als següent articles:\n-El teatre dels temps de crisi a debat\n-La precarietat laboral del teatre a debat\nAADPC Accions Entreacte actualitat notícies\nArticle anteriorTemporada Alta, primeres confirmacions\nArticle següent El Teatre Fortuny estrena sistema de ticketing


Els tripijocs d'Ok Diario: Centenars de milers d'euros rebuts de governs del PP La República\nLes clavegueres de l’estat segueixen vivint al seu aire, ajudant-se entre ells per subvencionar la sagrada unidad de España. En el cas d’OK Diario s’ha revelat que diferents direccions del PP, siguin consistoris, governs autonòmics o diputacions, han afavorit el diari d’Inda amb campanyes de publicitat que han arribat a donar 270.000 euros. És el cas de la Junta de Castella i Lleó, la Diputació d’Almeria, l’Ajuntament de Màlaga o el d’un municipi de Madrid, Boadilla del Monte.\nAixí ho explica El Salto, que després de fer un rastreig a la Plataforma de Contractació del Sector Públic, els butlletins autonòmics i els comptes de diferents municipis ha tret els draps bruts. A més, el digital recorda que el 2016 que l’editora d’OkDiario, anomenada Dos Mil Palabras S.L, ja va rebre 300.000 euros d’un “préstec” participatiu de l’Empresa Nacional d’Innovació.


Mor una dona després de ser degollada a mans del seu fill a Vinaròs\nS'investiguen les circumstàncies d'aquest parricidi que ha commocionat la localitat castellonenca\nUna dona ha mort aquest divendres a la vesprada després de ser degollada, presumptament, pel seu fill, un jove de vint anys a Vinaròs. Segons han confirmat fonts de la Guàrdia Civil a elperiodic.com, aquesta persona està detinguda però no donen més detalls de l'esdeveniment ja que està judicialitzat i s'estan investigant els fets.\nDes del Centre d'Informació i Coordinació d'Urgències han explicat en un primer moment que la dona tenia uns vuitanta anys. Després ha rectificat i ha explicat que en tenia 45 anys. La víctima va ser trobada amb una ferida punxant al pit en un habitatge de Vinaròs cap a les sis de la vesprada.\nSegons han publicat alguns mitjans, una forta discussió va ser la desencadenant d'aquesta tragèdia. en la qual el presumpte assassí va utilitzar un ganivet de la cuina per acabar amb la vida de la seua mare. Tots dos eren estrangers i residien des de feia temps a Vinaròs, el fill no tenia antecedents policials.


Del 16 al 22 de setembre, la consigna a tot Europa és 'Camina amb nosaltres!' | Sostenible\nFont: TMB i Generalitat de Catalunya\nDins la Setmana Europea de la Mobilitat s’organitzaran més de 700 activitats en 300 municipis i enguany es commemoren 20 anys del primer acte d'aquest tipus a Catalunya.\nBarcelona, i moltes altres ciutats i pobles de tot Catalunya, s’afegiran al repte europeu amb diferents activitats. Caminades populars, activitats relacionades amb el medi i la mobilitat sostenible, amb l’ús de la bicicleta i del transport públic i, també, el Dia Sense Cotxes, el 22 de setembre.\nPodeu consultar totes les activitats que es realitzaran a l'agenda de la Setmana.\nSota el lema ‘Camina amb nosaltres!’, la Setmana Europea de la Mobilitat(SEM) 2019, anima a moure’s de manera sostenible, saludable i segura: caminar o anar en bicicleta són activitats beneficioses per a la nostra salut i per al medi ambient. Del 16 al 22 de setembre s’organitzaran, amb el suport de l’Autoritat del Transport Metropolità (ATM) de l’àrea de Barcelona, les Autoritats Territorials de la Mobilitat de Girona, Camp de Tarragona i Lleida, i els Serveis Territorials de Transports de les Terres de l’Ebre, i del Govern, més de 700 activitats. Caminades, pedalades, i dinàmiques sobre qualitat ambiental, per promoure hàbits de mobilitat més sostenibles, segurs i saludables com són els desplaçaments a peu, en bicicleta, en transport públic o amb vehicle elèctric, així com visualitzar els canvis possibles en l’ús de l’espai públic, millorar la qualitat de l’aire i reduir la contaminació.\nPel que fa a les activitats promogudes per la Comissió Institucional de la Setmana, a hores d’ara aquest 2019 es faran més de 700activitats entre 262 caminades, 182 activitats relacionades amb la bicicleta (pedalades, també nocturnes, o tallers per aprendre a reparar bicicletes), 31 accions relacionades amb el transport públic i 13 activitats sobre la qualitat de l’aire i el soroll.\nEn el marc de la Setmana, el Departament de Territori i Sostenibilitat organitza de nou el concurs fotogràfic a través de la xarxa social Instagram, “Clic Mob!”, del 16 al 26 de setembre. Els participants han de publicar imatges sobre el transport i la mobilitat sostenible i les activitats que es realitzen durant la Setmana amb l’etiqueta #mobilitat2019. Com a novetat d’aquest any els usuaris d’Instagram podran participar en el concurs responent preguntes a uns stories que es proposaran des del compte de@territoricat. Entre els encertants de les preguntes, que es publicaran al llarg de la Setmana, es sortejarà un abonament mensual de transport.


La primera etapa de la Ronda Catalana, a Vilobí\nEl dissabte 10 d’octubre Vilobí acollirà una cursa de running, la primera etapa de la Ronda Catalana que organitza el Club Triatló Miostaff. Es tracta d’una cursa de resistència dividida en quatre etapes, que es disputen al llarg del cap de setmana del 10 i 11 d’octubre i que tenen lloc en diferents indrets del Penedès.\nLa sortida i l’arribada serà a Vallformosa, però el recorregut, de 7,5 kilòmetres, passarà per dins el nostre municipi i estarà senyalitzat gràcies a l’ajuda d’un bon nombre de voluntaris vilobinencs que hi col·laboraran.\nAmb motiu d’aquesta competició atlètica, es tallaran puntualment els carrers següents: c/ Torrent, Av. Generalitat, c/ Figueretes, la Plaça, c/ Talls, camí del barri de la Font. És per això que us demanem disculpes i la màxima comprensió per avançat.\n#cursa #rondacatalana #carrerstallats #esports #promocióeconòmica


Crònica 3ª jornada Lliga catalana | Societat Coral Colon\nHome Billar Notícies de la secció de billar Crònica 3ª jornada Lliga catalana\nNotícies de la secció de billar Publicat 29 September, 2010 | per coralcolon\nLa 3ª jornada de la Lliga Catalana va enfrontar a la S. Coral Colon amb el C.B. Lleida a les instal·lacions del club del Segrià.\nEl partit es va adelantar al diumenge dia 26 de Setembre a conveniència d’ambdós clubs i es va decidir per un clar 2-6 a favor del “Casinet”.\nEn la primera ronda, Andreu Martín (num. 3) i Cesar Mas (num. 4) defensaven els nostres punts; per la seva part Cesar va fer un partit brillant des de l’inici, controlant i dominant el match i desenvolupant un gran joc, que van fer que acabés amb un 40 a 18 amb 37 entrades, un bon resultat per un jugador que serà molt important i decisiu en els trams finals d’aquesta temporada.\nPer altre costat, l’Andreu, va sortit amb molta força i va arribar al descansa amb un 20 a 15 amb 22 entrades, però a la 2ª part es va girar la partida, i el seu rival va saber portar-la al seu territori, controlant i defensant tots els punts, per acabar guanyant la partida per un 40 a 27 amb 47 entrades, que no donava cap opció al nostre jugador.\nImparables els nostres num.1 i 2\nEn la 2ª ronda, entraven J. Mª Mas i Ricardo Garcia, i no valia cap descuit ja que podia costar molt car a l’equip, ja que els jugadors locals, Quim Colell i sobretot, Armando Moreno, són molt perillosos i efectius, però els nostres jugadors no es van deixar sorprendre i des de l’inici van marcar les pautes de la partida; en Mia marxava al descans amb un parcial de 20 a 4 amb 5 entrades (amb una sèrie de 12 caramboles per anar al descans) i tot i tenir una petita baixada de rendiment, va acabar el partit amb un clar 40 a 27 amb 23 entrades.\nPel seu costat, Ricardo va tenir dificultats per adaptar-se al material i va haver de resoldre el partit a la segona part amb un gran parcial de 20 caramboles amb 10 entrades, que el van portar a guanyar 40 a 22 amb 28 entrades, i confirmar així el resultat general de 2-6 i una mitjana general de 1.088.\n(El jugador de la Societat Coral Colón Ricardo García)\nAmb aquest resultat el nostre equip segueix líder del seu grup amb 6 punts (invatut), esperant la visita del gran rival d’aquest grup B a la 4ª jornada, el C.B Sants que visitarà les nostres instal·lacions el dia 9 d’octubre a partir de les 16 h.


Nou estudi per al tractament de l'Esclerosi Múltiple Pediàtrica\nNou estudi per al tractament de l’Esclerosi Múltiple Pediàtrica\nEstudi recent mostra major eficàcia de Gilenya (fingolimod) front a l’interferó beta-1a per al tractament de l’Esclerosi Múltiple Pediàtrica\nL’assaig clínic de fase III, denominat PARADIGMS i realitzat per Novartis, ha comparat l’eficàcia entre dos fàrmacs molt coneguts dins de la comunitat EM, fingolimod (Gilenya) i interferó beta-1a, a l’hora de disminuir la taxa anual de brots en l’esclerosi múltiple pediàtrica.\nL’assaig, del qual només es coneixen alguns detalls publicats per Novartis mitjançant un comunicat de premsa, mostra que Gilenya va tenir un efecte superior reduint significativament el nombre de recaigudes anuals en nens i adolescents amb EM que l’interferó beta-1a.\nEn l’actualitat Gilenya no està aprovat per al tractament de l’EM pediàtrica, quelcom que Novartis espera canviar a la llum d’aquests resultats.\nEsclerosi Múltiple Pediàtrica\nL’esclerosi múltiple pediàtrica no és gaire comú. Al voltant d’1 de cada de 100 malalts d’EM va manifestar símptomes abans dels 10 anys, tot i que si ens fixem en aquells que desenvolupen la malaltia abans dels 18 anys llavors estaríem parlant d’entre un 2% i un 5% dels malalts.\nEn els menors la freqüència de brots és més elevada en els primers anys, encara que després disminueixe significativament. Es considera que la malaltia en aquesta població avança de forma més lenta, però a causa de l’edat d’inici, la discapacitat pot arribar abans.\nLa investigació de l’efecte de les teràpies per a l’EM en les poblacions pediàtriques és un deute dins del sector, és per aquest motiu no podem més que celebrar els estudis d’aquesta naturalesa.\nQuè és Gilenya?\nGilenya és un medicament conegut com «tractament que modifica el curs de la malaltia», el principi actiu del qual és fingolimod. Fins ara s’ha utilitzat per al tractament d’adults amb esclerosi múltiple «remitent recurrent» activa, quan la malaltia és greu, empitjora ràpidament o roman activa tot i el tractament adequat amb almenys un altre tractament modificador del curs de la malaltia.\nLlegir la notícia completa a TiTi\nLlegir el comunicat de premsa de Novartis\nEsclerosis múltiple en niños: síntomas, diagnóstico y tratamiento, TiTi\nEsclerosi Múltiple: els fàrmacs orals es consoliden com a primera elecció terapèutica\n6 setembre 2017 Leave a comment


El que cal saber de la tuberculosi\n‹ El que cal saber de la triquinosi El que cal saber de la tuberculosi ›\nLa tuberculosi és una malaltia infectivo-contagiosa crònica d’origen bacterià que afecta especialment els pulmons, però que també pot involucrar d’altres òrgans, i que si segueix la seva evolució espontània pot arribar a produir nombroses i variades complicacions, en general després d’anys o dècades d’evolució. De fet, actualment, gràcies a l’ús dels antibiòtics, la incidència d’aquest trastorn i la de les seves nombroses complicacions és molt menor que en dècades passades. Tanmateix, però, la tuberculosi continua essent una de les malalties infectivo-contagioses més freqüents.\nFreqüència, zones geogràfiques i edat\nFins fa algunes dècades, la tuberculosi constituïa una de les causes principals de mort gairebé a tot el món. Tanmateix, però, a partir de l’adveniment dels antibiòtics i la millora de les condicions sòcio-econòmiques i sanitàries, tant la incidència del trastorn com la de la seva mortalitat han anat disminuint significativament, sobretot en els països desenvolupats.


Deifurbi - Crítica Oklahoma a EnPlatea\nCrítica Oklahoma a EnPlatea\n22 Juny 2017 Notícies / Noticias / News Deixa un comentari 1008 Vistes Deixa una opinió\nMolt feliços amb la crítica escrita per en Fernando Solla per a EnPlatea.\nEl Grec Festival de Barcelona serveix de marc de celebració del 15è aniversari de Dei Furbi. Amb Oklahoma, la companyia dóna un gran pas en la seva capacitat per plasmar la seva particular visió teatral mitjançant la priorització de l'intèrpret com a motor creatiu. Un espectacle tan inusual com inspirat que diverteix a través de la reflexió escènica.\nKafka, Carroll, Pirandello i Calderón. Autors evocats i situats com a font d'inspiració. No tant la seva personalitat com algunes obres concretes de la seva trajectòria. Una barreja que pot sorprendre però que en cap moment es converteix en catàleg o caprici. Gemma Beltrán ha embastat una dramatúrgia pluscuamperfecta en la que les referències s'evidencien sempre mitjançant el material creat per a l'ocasió. Tant o més la investigació i immersió en la vesant teatral com a reflex de la inquietud vital de l'actor i del ser humà. La configuració de la realitat a través de la ficció i viceversa. Com ens convertim en personatges de nosaltres mateixos quan ens mostrem al món. La il·lusió de la feina com a garantia de la possibilitat del ser. Una feina delicada i hàbil i totalment rotund l'èxit d'inclusió multidisciplinar.\nText, moviment i cant. Tot perfectament integrat i convertit en un nou gènere. El gènere Dei Furbi. Els arrenjaments musicals de Paco Viciana han versionat les cançons seleccionades fins a reduir-les a un únic instrument: la veu dels intèrprets. Això ha permès que la part musical convisqui tan feliçment amb el text i el moviment, la col·locació de la veu i dels cossos. Inestimable l'assessorament corporal de Moreno Bernandi que es mostra de nou com un gran dramaturg del moviment agermanat amb la paraula.\nEn aquest terreny, la feina dels tres intèrprets resulta excepcional. Ells recullen el testimoni i essència de la proposta a la vegada que es converteixen en material d'estudi i intèrprets de sí mateixos. Molt interessant la feina vocal en quan al volum dels parlaments i rèpliques, més alt o més baix en comunió amb la idea i la il·lusió de distància (física o mental) que es vulgui mostrar en cada moment. El domini i entrega de tots ells catapulta a Oklahoma al lloc privilegiat que ocupa dins la nostra cartellera.\nEls tres dominen les “tres” disciplines però cadascú ho fa a la seva manera. Toni Viñals sorprèn en la seva feina corporal i sap aprofitar la seva peculiar dicció per a jugar amb les reminiscències de la comèdia de l'art (segell de la casa). Anna Alborch mostra una comicitat indestructible (la seva interpretació de “Soave sia il vento” de Mozart és impresionant). A la vegada, Robert González ens conquereix amb la veritat que transmet a cada pas, col·locant cos, veu i mirada sempre en el lloc precís i en el moment oportú. Gran feina individual i de conjunt.\nEl particular i molt original i dúctil l'espai escènic (i vestuari) de Beltran i Ramon Ivars acaben d'arrodonir la proposta. En combinació amb la il·luminació de David Bofarull, afavoreix que els intèrprets siguin el centre d'atenció i creació a la vegada que disparen la nostra imaginació per a delimitar espais i llocs, reflectint o evidenciant d'alguna manera la seva faceta interior. Llocs recòndits i mentals. Gran feina alegòrica. Material, textures, teles i lluminària que progressivament van evidenciant la seva presència fins arribar a un final tan adequat com estèticament revelador.\nFinalment, és molt lloable no només la intenció sinó també el resultat aconseguit amb Oklahoma. De manera gens acomodatícia, Gemma Beltran ha sabut captar l'essència dels seus anteriors treballs per a extreure l'aprenentatge assumit després de tots ells i transformar-lo en una genuina peça teatral. A la vegada reflex i validació d'una manera d'entendre, viure i participar de les arts escèniques totalment inclusiva. És curiós com una peça que indaga tant en les motivacions i l'essència de l'intèrpret convertit en personatge sap captar l'atenció auditiva i visual de l'espectador i fer-lo partícep de la vesant intrínseca de l'assumpte en tot moment. Diversió i reflexió que es donen la mà fins a maximitzar el valor de l'experiència (i l'assistència) teatral.\nMuy felices con la crítica escrita por Fernando Solla para EnPlatea.


BOXMOTIONS - Informació sobre la marca\nBOXMOTIONS - Informació sobre la marca\nMarca BOXMOTIONS a Espanya\nInformació sobre la marca BOXMOTIONS amb el nombre M3610141(9)\nLa marca BOXMOTIONS amb el nombre M3610141(9) va ser sol·licitada el 20/04/2016. Es tracta d'una marca a Espanya pel que aquest registre no ofereix protecció en la resta de països. La marca BOXMOTIONS amb el nombre M3610141(9) va ser sol·licitada per BAGMOTIONS, S.L..\nRenovació de la marca BOXMOTIONS amb el nombre M3610141(9)\nAltres marques sol·licitades per BAGMOTIONS, S.L.\nÉs possible conèixer totes les marques sol·licitades per BAGMOTIONS, S.L., entre les quals es troba la marca BOXMOTIONS amb el nombre M3610141(9). Si es desitgen conèixer més marques sol·licitades per BAGMOTIONS, S.L. clicar aquí.\nÉs possible conèixer totes les marques publicades a Espanya entre les quals es troba la marca BOXMOTIONS. El nostre portal www.patentes-y-marcas.com ofereix accés a les publicacions de marques a Espanya. Conèixer les marques registrades en un país és important per saber les possibilitats de registrar una marca a Espanya.


Jeep usat: eviteu els errors que vaig cometre - kelplanete\nJeep usat: eviteu els errors que vaig cometre\nHe comprat la meva part justa de cotxes dolents en la meva època i crec sincerament que si algú m’hagués donat un millor consell, hauria pogut evitar una gran quantitat d’errors en el camí. Tinc la intenció d’oferir-te algun tipus de guia perquè no cometis els mateixos errors de criteri.\nQuan vaig fer setze anys, els meus pares em van ajudar a comprar un Toyota Tercel de vuitanta-dos. Té una transmissió manual i funciona molt bé. El vaig mantenir durant dos anys i vaig fer-hi tot el manteniment. Vaig canviar els frens i vaig posar a punt el motor quan era necessari. També vaig instal·lar un sistema de so que era d’última generació i molt fort. Estava molt orgullós del cotxe i el vaig tenir fins que el meu germà el va estavellar i va ser una pèrdua total quan tenia disset anys.\nQuan vaig anar a la universitat, vaig comprar un Saturn Sedan als meus empresaris. M’hauria agradat molt comprar un Jeep d’ocasió, però l’oferta que em van fer va ser una que no podia deixar passar. Tenien el cotxe com a cotxe familiar i el volien vendre, així que vam acordar un preu just i els vaig comprar el cotxe. Fins i tot em van ajudar a trobar un préstec amb un gran tipus d’interès. Em va encantar molt aquest cotxe perquè no li vaig haver de fer cap feina perquè era un cotxe més nou que no necessitava gairebé cap manteniment. Tot el que havia de fer era portar el cotxe al lloc de canvi d’oli cada tres mil quilòmetres aproximadament. Això va ser realment tot el manteniment que vaig haver de fer i això m’agrada molt d’aquest cotxe.\nDesprés del Saturn, el meu pare em va vendre el seu Pontiac Grand Am. Em va agradar molt aquest cotxe perquè era un model esportiu i tenia molta potència sota el capó. Tenia un interior de cuir molt agradable amb uns seients calefactors increïbles que eren realment importants en ple hivern al mig oest. No va ser tan divertit com ho hauria estat un Jeep Usat, però em va agradar i gaudir molt d’aquell cotxe.\nEl cotxe que tinc ara és un Honda Civic. El vaig aconseguir per al meu cotxe pràctic i encara estic buscant un Jeep d’ocasió com el meu cotxe divertit. Algun dia aviat, rebré un Jeep usat i estaré completament satisfet amb tots els cotxes que he tingut al llarg del camí.


Una, espanyola i prou - Mèdia.cat - Observatori Crític dels Mitjans\nUna, espanyola i prou\n25 gener 1993\nRamon Barnils, núm. 449, 25 de gener de 1993\n“La millor idea-força de la campanya socialista: el nacionalisme espanyol pur i dur.”\nAquesta, i no d’altra, és l’afirmació d’una columnista espanyola a La Vanguardia, i resident a Madrid.\nNosaltres sabem que no és veritat, això, perquè sabem que aquesta idea força no és la millor d’aquesta propera campanya electoral ni la del Partit Socialista espanyol, sinó la de sempre i de totes les campanyes electorals democràtiques o no -“arriba España”, “España, lo único importante”- i de tots els partits i movimientos senzillament o complicadament espanyols.\nÉs tan la de sempre que l’únic nacionalisme que surt a la Constitució espanyola, que es veu que és un exemple de democràcia segons diuen ells, és l’espanyol.\nEl que fa gràcia no és l’afirmació, doncs, sinó alguns dels farcits que l’acompanyen. Segons l’estrènua columnista, qui ha donat aquesta idea als socials-espanyols -la de sempre i de tots ells, per a nosaltres- han estat els de Ciu i els del Pnb, que en vistes que podrien fer falta al Psoe, li han posat condicions nacionalistes. Llavors va González, diu, i aprofitant la impopularitat a Espanya de qualsevol nacionalisme que no sigui el seu, i la popularitat única, del xovinisme propi a Espanya, ha començat ja a cridar “espanyols, veniu a salvar-la”. I amb això aconseguir, per al Psoe, el màxim de vots.\nEspanyols, per suposat. Per a nosaltres, res de nou. Afegim a la memòria que en allò del Prd de Roca, tots i cadascun dels leaders espanyols van atacar Roca amb la millor idea-força possible: en Roca és català. Amb èxit: la bicoca que per a Espanya hauria resultat com a home-partit frontissa, la inauguració d’una Espanya clarificada (però esclarissada, tenien raó els anti-catalans) va ser rebutjada durament i pura per Espanya per venir de qui venia, d’un català. Centenars de milions de pessetes -¡de pecetes!- invertits, zero diputats: la carn de diputat més cara que mai hagi menystingut Espanya.\nEn canvi ara, diu ella, afegint al nacionalisme espanyol -“per a nacionalistes, els espanyols”- la treva dins el Psoe i l’economia, González “pot guanyar, efectivament, la majoria absoluta”.\nPer a nosaltres vell, habitual i secular: rutinari. Però ella se sent tan superior amb la constatació que acaba de fer del supernacionalisme dels seus, que se li escapa això: primer, dir que “és faltada de qualsevol sensibilitat nacionalista”, per després relliscar estrepitosament així: afirma que, com que els nacionalistes són més, “a les urnes, guanyem”.\nO sigui: ells. Guanyen “ells”, els nacionalistes espanyols. I no pas ella, espanyola. Com si quan a Espanya guanyen els nacionalistes espanyols -i això serà sempre, mentre duri aquesta Constitució- i hi perden tots els altres nacionalismes, no hi guanyessin igualment tots els espanyols. I sobretot els espanyols no-nacionalistes: tenen qui els faci la feina bruta.\nQualsevol en pot presumir, de no nacionalista, si tens Constitució, i a sobre democràtica, que impedeix que guanyi qui no sigui nacionalista de la teva nació. Que t’assegura que puguis continuar exportant a Catalunya en espanyol, sense pagar-hi impostos, i al damunt cobrant i cobrant-ne. Pitjor que els espanyols purs i durs. Es beneficien de l’imperiós xovinisme espanyol, i s’enfurismen si els ho dius. És el xovinisme que s’ignora.


AVA-ASAJA demana al Govern i la UE que usen la resolució de l’OMC contra els EUA per a negociar la retirada dels aranzels als productes agraris – RiberaTV\nAVA-ASAJA demana al Govern i la UE que usen la resolució de l’OMC contra els EUA per a negociar la retirada dels aranzels als productes agraris\nL’Organització Mundial del Comerç (OMC) preveu publicar en les pròximes setmanes una resolució que dóna llum verda a la Unió Europea (UE) per a imposar aranzels sobre diferents productes dels Estats Units (els EUA), per valor de 4.000 milions de dòlars, en resposta als aranzels del 25% que l’Administració Trump prèviament va establir a productes agraris espanyols com els cítrics, els vins, els olis i els formatges per unes ajudes concedides a la indústria aeronàutica.\nL’Associació Valenciana d’Agricultors (AVA-ASAJA) demana al Govern espanyol i a les autoritats de la UE que aprofiten aquesta decisió favorable de l’OMC per a negociar amb els EUA la retirada de les esmentades barreres comercials als productes agraris. L’organització sol·licita, a més, que aquestes gestions agiliten una solució diplomàtica de manera immediata, concretament abans que se celebren les eleccions presidencials als EUA el 3 de novembre, per a arribar a temps a les campanyes agrícoles que estan començant la seua fase de recol·lecció i comercialització als mercats exteriors.\nEl president de AVA-ASAJA, Cristóbal Aguado, assenyala que “la UE té l’oportunitat d’inclinar la disputa comercial al seu favor, mentre que els EUA ha de baixar-se del ruc perquè es dedica a castigar però després no vol que li castiguen. Les dues parts sabien que estaven incomplint a través d’ajudes a les seues respectives indústries aeronàutiques i resulta intolerable que ho hagen pagat altres col·lectius que no tenen res a veure com és l’agrari. Per això reclamem compensacions econòmiques als agricultors afectats”.\nAixí mateix, Aigualit reclama a l’OMC “una reflexió sobre com s’apliquen les seues sancions perquè paguen justos per pecadors. En aquest cas han de ser els propis governs i els sectors implicats els que haurien d’assumir les conseqüències. L’agricultura valenciana està pagant molt car l’abús dels EUA, el veto del mercat rus i tem un no-acord del Brexit perquè podria suposar aranzels del Regne Unit”.\nAVA-ASAJA demana al Govern i la UE que usen la resolució de l’OMC contra els EUA per a negociar la retirada dels aranzels als productes agraris added by Ribera Televisió on 1 octubre, 2020


Documents demostren que Areny va col·laborar en l'execució de lleidatans\nLa Crida entrega al Memorial Democràtic documents sobre els alcaldes franquistes amb carrers dedicats a Lleida\nLa Crida per Lleida – CUP ha lliurat al Memorial Democràtic un conjunt de documents històrics que demostren l’adhesió al règim franquista dels alcaldes Ramon Areny (1939-1941), Casimiro Sangenís (1967 – 1974) i Miguel Montaña (1974 – 1976), tots tres amb carrers dedicats a la ciutat de Lleida.\nLa formació vol que el Memorial Democràtic, com a màxima institució del país que vetlla per les polítiques públiques de memòria, estigui assabentat de «l’existència d’honors a personatges afectes al feixisme al nomenclàtor de la ciutat de Lleida».\nEntre aquests documents, destaquen els informes signats per l’alcalde Areny durant el seu mandat per assassinar ciutadans «afins al comunisme» o depurar-los als camps de concentració. La Crida ha obtingut aquests papers després de nombrosos requeriments al Tribunal Tercero Militar.\nEl 7 de setembre del 1939, ja alcalde, Ramon Areny va escriure una carta al jutge militar de Lleida informant amb «honor» dels antecedents de Baptista Aguilà Badia, exmembre del POUM i empresonat arran dels fets del 6 d’octubre del 1934 durant 14 mesos. Aguilà va ser executat el 27 desembre d’aquell any.\nMiguel Montaña va ser alcalde i membre destacat del Caliu Ilerdenc, institució de la burgesia local que defensava la «pau i ordre» del règim i el «leridanismo». Casimiro Sangenís va rebre honors del feixisme amb la Medalla de la Campaña, de la Cruz Roja del Mérito Militar i de la Cruz de Guerra, de la Cruz de Caballero del Orden de Cisneros i de la encomienda del Mérito Civil. Durant el seu mandat va produir-se a la ciutat una revifalla de la repressió als moviments d’oposició al règim i una tolerància mal dissimulada cap als pistolers d’ultradreta.\nPots consultar l’informe contra Baptista Aguilà signat per l’alcalde Areny\nLa Crida s’oposa al judici polític dels tres joves d’Arran per retirar plaques franquistes\nLa formació considera que la Paeria ha de retirar la denúncia penal als tres joves d’Arran, que van treure plaques del nomenclàtor franquista, «per la dignitat de tots i totes les ciutadanes de Lleida». La Crida defensa que els tres acusats «han fet el que li pertoca a l’administració local, restituir la memòria i la dignitat de les víctimes del franquisme».\nEn aquest sentit, fan una crida «entusiasta» a sortir als carrers el 18 de març en la manifestació convocada per la plataforma Lleida Lliure de Franquisme.\nLleida, 14 de març de 2017


À Punt enceta la campanya de suport a les Falles - À Punt\nÀ Punt enceta la campanya de suport a les Falles\nRepresentants dels col·lectius que fan possible la festa han participat en la promoció, que comença aquest dimarts 17 i serà fins al setembre.\nEl dilluns 23 el programa Bona vesprada estrenarà la cançó de les Falles\nEls sectors que formen part de la festa fallera protagonitzen la campanya de 'Les Falles À Punt'\n17 d'agost 2021 - 10:32\nAquest dimarts À Punt es posa les pintes per a llançar la seua campanya per a la promoció de les Falles 2021 del mes de setembre. En les últimes setmanes els equips d’imatge, realització i màrqueting han donat forma als anuncis que, a partir de hui, ompliran la pantalla de televisió, el web i la ràdio d’il·lusionadores promocions de la tornada de la festa gran valenciana.\nEl mes de juliol va servir per a posar en marxa les creativitats i fer la selecció de les persones que voluntàriament han participat en el rodatge de la campanya d’À Punt amb les Falles. Cares conegudes del món de la indumentària, la pirotècnia, artistes fallers, músics, floristes, comissions de falla i, evidentment, la màxima representant de la festa, Consuelo Llobell Frasquet, fallera major de València, han participat en la campanya de promoció. Un total de 13 instantànies es planten a les seues cases per a encendre la flama del mes de setembre.\nAlfred Costa, director general d’À Punt ha assenyalat que “la televisió valenciana confia a poder oferir els valencians i valencianes la programació més completa per tal de transmetre a través de les pantalles la grandesa de l’esperit faller, que ha estat silenciat per culpa de la situació pandèmica. La radiotelevisió pública es prepara també amb cautela, però amb la mateixa il·lusió de sempre, s’agermana i ofereix un homenatge als col·lectius fallers representats en la campanya que hui s’estrena”.\nD’altra banda, Josep Pitarch, cap d’imatge d’À Punt ha agraït “la col·laboració desinteressada dels més de 50 participants en la campanya”. També ha volgut destacar que “estem molt satisfets amb el resultat, perquè s’ha aconseguit ressaltar la plasticitat dels oficis i les arts vinculades al món faller, indispensables per a recuperar la festa tal i com sempre l’hem coneguda”.\nPer a promoure la campanya a les xarxes socials el departament de Digital llança el coixinet #LesFallesÀPunt, que permetrà arribar al conjunt de seguidors i seguidores d’À Punt Mèdia, que a partir d’aquesta setmana comencen el compte enrere per a la plantà de les Falles més anhelades de la història.\nEstrena del videoclip “Les Falles À Punt”\nEl dilluns 23, durant el programa Bona vesprada, s’estrenarà el videoclip “Les Falles À Punt”, versió de la cançó “Amor i amistat” de la cantant Jazzwoman, en què participa la cantant mateix i totes les persones que apareixen a les cortinetes. Després de l’estrena, el videoclip estarà disponible en el canal d’À Punt de YouTube.\nLa televisió pública valenciana prepara ja les retransmissions i programes especials de la graella de la primera setmana de setembre per a tornar a viure de prop #LesFallesÀPunt amb la qualitat tècnica i rigor informatiu que els espectadors i espectadores valoren de la radiotelevisió pública valenciana.\nPremis À Punt a les falles\nContinua obert el termini per a presentar-se al concurs dels premis À Punt a les falles fins al 20 d’agost per a les comissions infantils que participen en els Premis la Colla i fins al 27 d’agost per a totes les que participen en la convocatòria de les grans. Les bases es troben allotjades al web del CVMC.\nVota la teua favorita\nD'entre tots els sectors que formen part de la festa fallera, tria un d'ells. Cadascuna d'aquestes imatges formen part de la campanya de 'Les Falles À Punt':


El Vendrell acull la constitució d’una mesa estable de treball integrada per les regidories de Cultura dels ajuntaments de Vilanova, Vilafranca i el Vendrell - L'Opció\nEl Vendrell acull la constitució d’una mesa estable de treball integrada per les regidories de Cultura dels ajuntaments de Vilanova, Vilafranca i el Vendrell\nDilluns, 16 de desembre de 2013 a les 11:15h\nL’activitat propiciada per l’Institut d’Estudis Penedesencs durant els dos darrers anys va fer possible que aquesta entitat presentés el Llibre Blanc de la Cultura durant el mes de maig d’enguany. Alhora, les diverses taules rodones sobre el fet cultural penedesenc han afavorit l’intercanvi d’experiències entre diferents agents privats i públics del nostre territori. Arran de tota aquesta activitat, ahir al matí es va constituir al Vendrell una Mesa estable de treball integrada pels tres regidors de Cultura de les poblacions de Vilanova i la Geltrú (Marijó Riba), Vilafranca del Penedès (Raimon Gusi) i el Vendrell (Albert Solé).\nAquest és un primer pas encaminat a una millor planificació i gestió dels recursos d’àmbit cultural, i també persegueix un estalvi econòmic d’aquesta gestió global i una millora de la qualitat. Per això, a poc a poc però sense treva, s’hauria d’anar estenent a les tres comarques d’Alt Penedès, Baix Penedès i el Garraf, per tal d’obtenir una marca cultural de primer ordre amb un únic referent: el Penedès.\nA més de la implicació favorable dels tres Consells Comarcals de l’Alt Penedès, el Baix Penedès i el Garraf, es pretén una major transversalitat amb la Generalitat i les respectives diputacions.\nLes reunions de treball d’aquesta Mesa recentment constituïda seran itinerants i periòdiques, a la vegada que també és constituirà una altra Mesa, integrada pels caps de servei de cada municipi, per articular els projectes que es vagin generant, dels quals se’n podrien veure alguns resultats el segon semestre del proper any 2014.